ZRUŠENÉ všeobecne záväzným nariadením č. 11/2004.

Všeobecne záväzné nariadenie
hlavného mesta Slovenskej republiky Bratislavy
č. 11/2002
z 19. septembra 2002
o miestnom poplatku za pobyt v mieste sústredeného cestovného ruchu
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 15 zákona Slovenskej národnej rady č. 544/1990 Zb. o miestnych poplatkoch, ustanovuje:

§ 1
Úvodné ustanovenia
(1) Na území hlavného mesta Slovenskej republiky Bratislavy (ďalej len „hlavné mesto“) ako mieste sústredeného cestovného ruchu sa vyberá miestny poplatok za pobyt v mieste sústredeného cestovného ruchu (ďalej len „poplatok“).
(2) Poplatok má celomestský charakter a je príjmom rozpočtu hlavného mesta.
(3) Správu poplatku vykonáva hlavné mesto (ďalej len „správca poplatku“).
(4) Poplatok v ustanovenej sume vyberá pre hlavné mesto a ručí zaň fyzická osoba alebo právnická osoba, ktorá poskytla prechodné ubytovanie (ďalej len „ubytovateľ“).

§ 2
Platenie poplatku
(1) Poplatok platí fyzická osoba, ktorá sa v hlavnom meste prechodne ubytuje v zariadení poskytujúcom služby prechodného ubytovania na účely rekreácie alebo z dôvodu plnenia pracovných povinností alebo výkonu podnikateľskej činnosti.
(2) Poplatok neplatí:
a)	nevidomá osoba, bezvládna osoba a držiteľ preukazu ZŤP/S (zdravotne ťažko postihnutý so sprievodcom) a ich sprievodcovia a osoba poberajúca invalidný dôchodok,
b)	vlastník objektu na individuálnu rekreáciu nachádzajúceho sa v hlavnom meste, jeho manželka (manžel), príbuzný v priamom rade, súrodenec a manžel (manželka) týchto osôb a ich deti,
c)	osoba do 18 rokov veku, osoba poberajúca starobný dôchodok, dôchodok manželky alebo dôchodok za výsluhu rokov, osoba, na ktorú patria prídavky na deti (výchovné)1), vojak v základnej službe a osoba, ktorá vykonáva civilnú službu, 
d)	príbuzný v priamom rade a súrodenec ubytovateľa alebo jeho manželky (manžela) a manželia týchto osôb a ich deti.

§ 3
Sadzba poplatku
Sadzba poplatku je 15 Sk za osobu a každý deň pobytu; za deň pobytu sa považujú aj deň príchodu a deň odchodu.

§ 4
Povinnosti ubytovateľa
(1) Ubytovateľ je povinný viesť knihu ubytovaných hostí alebo počítačom spracovanú evidenciu (ďalej len „evidencia“), ktorá musí obsahovať tieto údaje:
a)	meno, priezvisko a rok narodenia ubytovaného,
b)	číslo občianskeho preukazu alebo cestovného dokladu a miesto trvalého pobytu ubytovaného,
c)	deň príchodu a deň odchodu ubytovaného,
d)	dôvod neplatenia poplatku v prípade, ak ide o osobu podľa § 2 ods. 2.
(2) Údaje uvedené v odseku 1 je ubytovateľ povinný zapisovať v deň ubytovania sa hosťa, okrem údaja o dni odchodu ubytovaného. Ukončenie pobytu hosťa je povinný ubytovateľ vyznačiť v predpísanej evidencii ihneď po odchode hosťa.
(3) Ubytovateľ je ďalej povinný:
a)	predkladať správcovi poplatku v termíne do 10. dňa v mesiaci za uplynulý kalendárny mesiac hlásenie o vybratom poplatku,
b)	vybraté poplatky poukázať na účet správcu poplatku najneskôr do 10. dňa v mesiaci za uplynulý kalendárny mesiac,
c)	na výzvu správcu poplatku podať potrebné vysvetlenie a predložiť požadované doklady,
d)	vznik a zánik činnosti ubytovacieho zariadenia písomne oznámiť najneskôr do 15 dní správcovi poplatku,
e)	na požiadanie ubytovaného vydať potvrdenie o zaplatení poplatku.

§ 5
Sankcie
(1) Ak nie je poplatok odvedený včas alebo v správnej výške, môže správca poplatku zvýšiť včas neodvedený poplatok najviac o 50 % .
(2) Za nesplnenie povinnosti spolupôsobenia v poplatkovom konaní uvedenej v § 4 ods. 2, § 4 ods. 3 písm. a), c) a d) môže správca poplatku uložiť pokutu do výšky 1 000 000 Sk.2) Opakovane možno uložiť pokutu, ak uloženie pokuty neviedlo k náprave a protiprávny stav trvá.

§ 6
Záverečné ustanovenia
(1) Kontrolu dodržiavania podmienok rozhodujúcich pre vyberanie poplatku, jeho správneho platenia a včasného poukazovania vykonáva správca poplatku.
(2) Kontrolu dodržiavania povinností ustanovených v § 4 ods. 1 okrem správcu poplatku je oprávnená vykonávať i Mestská polícia hlavného mesta Slovenskej republiky Bratislavy.3)
(3) Poplatok nemožno vyrubiť ani vymáhať po uplynutí troch rokov od konca kalendárneho roka, v ktorom sa správca poplatku dozvedel o skutočnosti, ktorá je predmetom poplatku.4)
(4) Poplatok nemožno vyrubiť ani vymáhať, ak uplynulo desať rokov od konca kalendárneho roka, v ktorom nastala skutočnosť, ktorá je predmetom poplatku.5) 
(5) Na konanie vo veciach poplatku sa vzťahujú osobitné predpisy.6)

§ 7
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 11/1996 o miestnom poplatku za rekreačný pobyt.

§ 8
Účinnosť
Toto všeobecne záväzné nariadenie nadobúda účinnosť 1. novembra 2002.

Jozef Moravčík
primátor